SKRIFTLIG FORESPØRGSEL E-3602/00

af Luciano Caveri (ELDR) til Kommissionen

(22. november 2000)

Om: Flytrafik over Alperne

Området omkring Mont Blanc har lige siden den visuelle flyvnings tid og frem til nutidens højtudviklede radiostyrede flyvningsteknikker været et vigtigt referencepunkt. Mange flyruter fører således hen over Valle

d'Aosta, og antallet af fly, der dagligt overflyver området (ca. 350 fly passerer dagligt gennem hele regionens luftrum), er steget markant i takt med den kolossale stigning i flytrafikken ad de europæiske og globale korridorer.

Den voldsomme flykoncentration har følger både for luft- og støjforureningen i den lille region, og der er steder, hvor trafikken er så tæt, at de minder om de overfyldte luftrum omkring de store lufthavne. Disse forhold er ikke forenelige med turismen i området, og de bekymrer lokalbefolkningen på grund af de miljøproblemer, som udledningen af affaldsstoffer fra flyenes brændsel skaber på jorden. Endelig giver flytrafikken sikkerhedsproblemer for svæveflyverne.

Det er imidlertid muligt at omlægge en del af ruten for i hvert faldt noget af trafikken. Luftkorridoren fra Saronno til Passeiry (i Frankrig) følger en omvej for at ramme rapportpunktet Banko (dvs. Mont Blanc), hvor den skifter nummer fra B4 til B37, og den skærer derfor op over hele Valle d'Aosta. Med en mere direkte ruteføring mellem Saronno og Passeiry kan der flyves lidt længere mod nord, hvorved kun den yderste nordøstlige del af området vil blive berørt. Sagen drejer sig altså om en omlægning af de vestgående flyruter fra Malpensa, som i øjeblikket enten følger ruten Romagnano, Biella, Aosta, eller som for de tungere flys vedkommende fortsætter helt til Caselle, inden der drejes af mod Aosta og siden hen fortsættes mod Passeiry i Frankrig eller St. Prex i Schweiz. For i hvert fald et vist antal fly vil det være muligt efter Biella at flyve enten via Adiso (Gran Paradiso), hvor de kan fortsætte ad luftrute A1, eller via punktet Cervi (Cervino) ad rute B372 eller via Biban ad rute L612.

Hvad mener Kommissionen om ovenstående betragtninger set i forbindelse med den bebudede revision på europæisk plan, som skal skabe bedre balance i flytrafikken over Alperne?

Svar afgivet på Kommissionens vegne af Loyola de Palacio

(5. januar 2001)

I forbindelse med sin analyse vedrørende oprettelse af et fælles europæisk luftrum nedsatte Kommissionen i 2000 med Rådets støtte en gruppe på højt niveau bestående af civil- og militærrepræsentanter fra medlemsstaterne.

Gruppens analyse viser, at den nuværende inddeling af luftrummet i kontrolsektorer og luftkorridorer ikke er effektiv. Denne manglende effektivitet, som er en af de vigtigste årsager til flyforsinkelser, skyldes, at nationale frem for europæiske interesser har spillet den største rolle ved udformningen af det europæiske luftrum. Gruppen nåede til den konklusion, at luftrummet er en fælles ressource, som bør behandles som et reelt fælles luftrum, der inddeles og administreres på europæisk niveau, begyndende med det højereliggende luftrum og senere det lavereliggende luftrum. Inddeling og administration af dette luftrum bør både tage hensyn til civile og militære interesser.

Regulering på europæisk niveau indebærer afvejning af mange aspekter vedrørende offentlige interesser (sikkerhed, miljøpåvirkning) og økonomiske faktorer. Det ærede medlems spørgsmål om luftruter gennem det lavereliggende luftrum over tre landes område, nemlig Frankrig, Italien og Schweiz, skal ses i denne sammenhæng.

Det er i øjeblikket medlemsstaterne, som har jurisdiktion over luftrummet, og som arbejder med at fastlægge lufthavnenes start- og landingsruter under hensyntagen til de gældende fysiske begrænsninger, herunder den laveste mulige flyvehøjde over Alperne, placering af navigationsudstyr på jorden og nedbringelse af antallet af konflikter mellem trafikstrømmene samt begrænsninger på grund af luftrum, der er reserveret til militære øvelser.

Den højtstående gruppes arbejde vil medvirke til at frembringe en ny metode til udformning af luftrum, som prioriterer brugernes behov og opmuntrer til multilateralt samarbejde med henblik på at eliminere forsinkelser i flytrafikken og øge effektiviteten, samtidig med at de negative virkning som atmosfærisk og støjforurening begrænses.

Kommissionen agter at følge dette indledende arbejde op med en handlingsplan, som forelægges Rådet og Parlamentet.